Rekordmange tatt for juks ved norske universiteter
Ved Universitetet i Oslo ble det i fjor gransket 74 tilfeller av juks, og i 65 av dem ble studenten funnet skyldig i å ha jukset. Året før ble 38 saker innmeldt, mens det ble påvist juks i 32 av dem, skriver Aftenposten.Høgskolen i Oslo og Akershus fikk 38 saker på sitt bord i fjor, og i 33 av dem endte det med at studenten ble utestengt. Fem saker er fortsatt under gransking. Av de 35 sakene som ble innmeldt ved Handelshøgskolen BI i fjor, er ni hittil avslørt som juks. To saker er frafalt, mens de øvrige er til behandling. Året før ble 22 studenter tatt i juks.Typiske juksesaker dreier seg om uredelig kildebruk og avskrift på hjemmeeksamener. - Det kan for eksempel være avskrift av andres oppgaver, av pensumkilder eller andre kilder man finner på nett, og så framstiller man stoffet som sitt eget, sier studiedirektør Monica Bakken ved Universitetet i Oslo. Hun vet ikke om flere enn tidligere jukser, men sier universitetene er blitt flinkere til å avsløre dem som gjør det.- Det skal ikke mye til for at programmet avslører at teksten er kopiert, sier seniorrådgiver Dennis Aske ved Universitetet i Stavanger.
Stadig flere studenter blir tatt i å jukse med oppgaver og eksamensbesvarelser.